БДИда кабат үзгәрешләр көтелә

	Россия Мәгариф һәм фән министрлыгы хәбәр иткәнчә, бердәм дәүләт имтиханнарына тагын үзгәрешләр кертеләчәк. Дәүләт сынаулары катлаулыгы ягыннан ике баскычка - базалы һәм профильлегә бүленәчәк. Әлеге эксперимент 2014 елда гамәлгә ашырылыр дип көтелә.	 Россия министрлыгында әлеге яңалыклар хакында җитди сөйләшүләр баруын да белдерәләр. Россиянең Халыклар дуслыгы университеты (РУДН) ректоры Владимир Филиппов - БДИ проектын оештыручыларның берсе бу яңалыкны уңай бәяли. Чыгарылыш сыйныф укучысы сайлаган институтның профиленә карап имтиханның катлаулыгын сайлый алачак. Мәсәлән, әгәр дә укучы Бауман исемендәге МДТУга керергә тели икән, ул математикадан профильле һәм рус теленнән базалы БДИ сайлый. Инде хәзер үх кайбер техник вузларда рус теленнән БДИ тапшыру турындагы сертификат кына сорала, чөнки бу предмет алар өчен профильле, төп түгел.

Мәгълүм булганча, хәзерге вакытта БДИ биреме өч блоктан тора - А (әзер җавап вариантлары булган тестлар), В (бер яки берничә сүздән, хәреф яки саннан торган җавап таләп итә торган), С (тулы җавап таләп ителә торган). Владимир Филиппов сүзләренчә, базалы вариантка В, ә профильле вариантка - А һәм С биремнәре керәчәк.

БДИны тормышка ашыручылар киләчәктә шулай ук чит телләрдән мәҗбүри БДИ кертү планлаштыра. Ләкин бу яңалыкка мәктәпләрнең әзер булмавын ачыклаганнан соң, эксперимент 2019 елга гына гамәлгә керергә мөмкин дигән нәтиҗәгә килгәннәр.
  
	---	
Интертат.ру

	№ --- | 27.07.2012	


